**ZÁPIS č. 2**

 **Z RIADNEHO ZASADNUTIA SPRÁVNEJ RADY TASR**

 **21.februára 2013 so začiatkom o 15.00 h**

**Prítomní členovia správnej rady:** Vladimír Masár, Peter Alakša, Boris Chovanec, Ján Sand, Eliška Holásková

**Hostia:** PhDr. Jaroslav Rezník, generálny riaditeľ TASR

**Miesto konania:** Bratislava, Lamačská cesta 3, TASR

Rokovanie v zmysle čl. 3, 5 ods. 1 a čl. 6 Rokovacieho poriadku Správnej rady zvolal a viedol predseda SR TASR Vladimír Masár. Konštatoval, že rada je uznášania schopná a navrhol program zasadnutia:

**Program:**

1. **Voľba predsedu Správnej rady TASR**
2. **Správa o činnosti TASR za II. polrok 2012**
3. **Návrh na odpis pohľadávok**
4. **Rôzne**

**UZNESENIE č.3/2013:**

Členovia rady schválili program zasadnutia:

Za:5 Proti: 0 Zdržal sa: 0

**Uznesenie bolo prijaté.**

1. **Voľba predsedu Správnej rady TASR**

Členovia rady - P. Alakša, E. Holásková,  J. Sand a B.Chovanec pozitívne zhodnotili doterajší zodpovedný prístup V. Masára k plneniu úloh vyplývajúcich z postu predsedu Správnej rady TASR.

Zhodli sa na tom, aby pokračoval v tejto pozícii do konca funkčného obdobia. Zároveň navrhli uznesenie a hlasovali o ňom.

**UZNESENIE č. 4/2013:**

SR TASR opätovne zvolila Vladimíra Masára do funkcie predsedu (od 18.3. 2013) do konca jeho funkčného obdobia.

Za:5 Proti: 0 Zdržal sa: 0

**Uznesenie bolo prijaté.**

Vladimír Masár sa poďakoval za dôveru a vyslovil presvedčenie, že nesklame dôveru členov rady ani v ďalšom funkčnom období.

1. **Správa o činnosti TASR za II. polrok 2012**

Predseda Správnej rady TASR požiadal generálneho riaditeľa, aby odprezentoval Správu o činnosti TASR za II. polrok 2012

 PhDr. Jaroslav Rezník v úvode zdôraznil, že Tlačová agentúra Slovenskej republiky (TASR) v druhom polroku 2012 posilnila svoju pozíciu agentúrneho lídra medzi klientmi i verejnosťou. Dôsledne splnila úlohy, ktoré jej vyplývajú zo zákona č. 385/2008 Z. z. o Tlačovej agentúre Slovenskej republiky a o zmene niektorých zákonov.

 Agentúra v zmysle svojej hlavnej činnosti, ktorou je služba verejnosti v oblasti spravodajstva, vyhľadávala aktuálne, včasné, overené, neskreslené a nestranné informácie, ktoré spracovávala formou textových súborov, zvukových záznamov, zvukovo-obrazových záznamov a obrazových záznamov. Informácie agentúra uchovávala a sprístupňovala.

 TASR bola pri tvorbe a distribúcii spravodajstva slobodná a nezávislá. Spravodajstvo tlačovej agentúry nepôsobilo v prospech žiadnej politickej, hospodárskej, náboženskej, etnickej alebo inej záujmovej skupiny ani proti nej.

Generálny riaditeľ TASR uviedol, že tlačová agentúra vydala v hodnotenom období 123 190 multimediálnych správ. V slovnom spravodajstve priniesla 71 302 správ, vydala 7 603 zvukov, 40 935 fotografií a 3 350 videospráv.

 TASR pokračovala v stratégii vychádzajúcej z troch bodov: efektívne hospodárenie, kvalita produktov, rozvoj a inovácie.

 Hospodárenie a financovanie Tlačovej agentúry Slovenskej republiky sa riadilo hlavne zákonom č. 385/2008 Z. z. o Tlačovej agentúre Slovenskej republiky v znení neskorších predpisov, zákonom č. 523/2004 Z. z. o rozpočtových pravidlách verejnej správy a o zmene a doplnení niektorých zákonov, zákonom č.431/2002 Z. z. o účtovníctve v znení neskorších predpisov a zákonom č. 595/2003 o dani z príjmov v znení neskorších predpisov.

 Za rok 2012 dosiahli príjmy TASR 3 701 093 EUR, čo predstavuje 98,5%-né plnenie rozpočtu. Výdavky boli vo výške 3 549 373 EUR, čo v percentuálnom vyjadrení predstavuje čerpanie na 95,8 %. Tlačová agentúra rok 2012 ukončila s prebytkom vo výške 151 720 EUR. Prebytok v metodike ESA 95 dosiahol sumu 101 053 EUR.

 Súhrnné náklady dosiahli za II. polrok 1 827 484 EUR. V  porovnaní s I. polrokom stúpli o 9,1 %. Celkové výnosy za hodnotené obdobie boli 1 934 326 EUR, čo v porovnaní s I. polrokom predstavuje nárast o 22,3 %. Týmto agentúra ukončila II. polrok so ziskom vo výške 106 842 EUR, čím sa zmiernil nepriaznivý vývoj hospodárskeho výsledku, vykázaný za I. polrok. Rok 2012 tlačová agentúra skončila so ziskom vo výške 13 974 EUR.

 PhDr. Jaroslav Rezník konštatoval, že situácia na agentúrnom trhu bola naďalej zložitá. Príjmy od tradičných médií klesali mimoriadne rýchlym tempom, pričom nové médiá nedokážu tieto výpadky kompenzovať. V druhom polroku stúpli TASR príjmy v segmente webov, štátnych inštitúcií, OTS služieb či bannerov. Aj vďaka zvýšenému úsiliu napokon agentúra dokázala naplniť plánovaný objem príjmov na 96,8%. Poklesli tržby od printmédií, monitorovacích agentúr a ďalších subjektov.

 TASR v roku 2012 vstúpila do sveta koncových médií. Uvedením spravodajského webu [www.teraz.sk](http://www.teraz.sk/) sa spravodajstvo agentúry dostalo bližšie verejnosti ako kedykoľvek predtým. Web zaznamenal pozoruhodný nárast v priebehu krátkej doby. Podľa štatistík Google Analytics ho do konca roku 2012 navštívilo 1 379 470 unikátnych návštevníkov, čo je približne polovica slovenskej internetovej populácie. Viac ako 1,3 milióna návštevníkov urobilo na portáli spolu 3 086 572 návštev.

 V tejto súvislosti generálny riaditeľ TASR povedal, že po uvedení spravodajského webu TASR intenzívne pracovala na príprave aplikácií pre mobilné zariadenia. Ako doplnok k portálu TASR v júni spustila mobilné aplikácie pre mobilné zariadenia (telefóny a tablety) s operačným systémom Android a iOS. Aplikáciu pre Android si počas roka 2012 stiahlo viac ako 16 000 užívateľov a Aplikáciu pre iOS viac ako 10 000 užívateľov do svojich zariadení.

 Pôsobenie v segmente mobilných zariadení TASR skompletizovala spustením mobilnej verzie stránky v novembri 2012. Mobilnú verziu stránky mesačne navštívi v priemere 20 000 unikátnych návštevníkov.

 V septembri spustila agentúra svoj ďalší web, zameraný na voľný čas a životný štýl. Cieľom portálu webmagazin.sk je vytvoriť platformu pre rekreatívne a magazínové témy.

 V novembri uviedla verejnoprávna agentúra prvý študentský spravodajský web www.skolskyservis.sk. Web vychádza z niekoľkoročnej systémovej spolupráce TASR so školami a z budovania portfólia redaktorov z radov študentov a žiakov. Stovky redaktorov – juniorov, ktorí píšu pre agentúru tak dostali samostatnú platformu pre zverejňovanie svojich správ s pravidelným redakčným usmernením a spätnou väzbou. Medzi prispievateľmi je tiež množstvo pedagógov. Moderný multimediálny web skolskyservis.sk pod hlavičkou národnej tlačovej agentúry je unikátny spôsob posilňovania poslania verejnoprávneho médiá a budovania dôvery vo verejnoprávny produkt.

 Generálny riaditeľ TASR pripomenul, že v závere roka agentúra získala na základe spracovaného projektu nenávratný príspevok z prostriedkov Európskej únie na digitalizáciu svojich archívov v rámci operačného programu Informatizácia spoločnosti, Prioritná os 2 – Rozvoj pamäťových a fondových inštitúcií. Proces digitalizácie začne v roku 2013 a potrvá do roku 2015. Celkovo pôjde o digitalizáciu vyše milióna fotografií, novinových článkov, záznamov denného spravodajstva, ktoré sú v archíve TASR uložené vo forme negatívov, pozitívov, diapozitívov, mikrofišov, voľných listov, novinových tematických databáz.

 TASR je v súčasnosti dominantným zdrojom komplexných informácií o dianí na Slovensku. Dodáva obsahy pre široké spektrum médií. Služby TASR odoberajú všetky relevantné médiá s výnimkou RTVS, ktorá ho však využíva.

 PhDr. Jaroslav Rezník ocenil, že TASR presviedča klientov komplexnosťou, kvantitou, kvalitou a inováciami svojich produktov. Verejnoprávna agentúra ponúka o 40 % viac informácií ako súkromná, v zahraničnom spravodajstve o 120 % viac správ, o 80 % viac zvukov a video správ. Dominuje aj v ekonomickom servise, exportnom servise v cudzích jazykoch, či víkendovej ponuke.

 Verejnoprávna agentúra zaznamenáva správy bez ohľadu na ich komerčnú hodnotu, pridáva k nim bohaté súvislostí, prináša pravidelne týždenné témy, nové projekty ako napr. mestá a obce Slovenska, Radíme, Osobnosti, atď.

 TASR má kvantitatívne i kvalitatívne silné zastúpenie v regiónoch (16 stálych pracovísk v regiónoch, 28 stálych interných foto a video redaktorov v týchto pobočkách), ale i zahraničných redaktorov v Bruseli či Budapešti. Do kvality a portfólia produktov sa premieta i rozsiahly projekt pre školy na Slovensku.

 Generálny riaditeľ zdôraznil, že TASR je silnou značkou s výrazným „brand promise“ a

" brand guarantee". Je garantom nezávislosti a objektivity rýchlych a overených správ. To je mimoriadne dôležité práve v dobe inflácie informácií. V záplave informácií, vrátane informácií zo sociálnych sietí, je potrebná silný zdroj, ktorý ponúka overené fakty. V tom je TASR cenná nielen pre médiá, ale i pre štát a hlavne pre verejnosť.

 V súvislosti so službou verejnosti v oblasti spravodajstva PhDr. Jaroslav Rezník uviedol, že TASR ju zabezpečovala prostredníctvom domácej redakcie, zahraničnej redakcie, ekonomickej redakcie, športovej redakcie, obrazovej redakcie a redakcie dokumentačných databáz. Agentúra využívala bohatú sieť regionálnych spravodajcov na Slovensku a sieť zahraničných spravodajcov.

 Generálny riaditeľ TASR v závere ocenil, že agentúrne spravodajstvo tlačovej agentúry bolo vyvážené, pluralitné, objektívne a rešpektovalo právo na informácie v demokratickej spoločnosti bez ohľadu na vek, pohlavie, rasu, farbu pleti, vieru a náboženstvo, politické či iné zmýšľanie, národný alebo sociálny pôvod, príslušnosť k národnostnej menšine alebo etnickej skupine, zdravotný stav, majetok, rod alebo iné postavenie.

 Predseda rady poďakoval generálnemu riaditeľovi a otvoril diskusiu.

**E. Holásková** – sa zaujímala o exportný servis – odberatelia, počet správ atď....

**J. Sand** – konštatoval, že školský servis si získal priazeň študentov i pedagógov a má značnú odozvu medzi mladými ľuďmi.

**P. Alakša** - ocenil prácu TASR v druhom polroku 2012

**V. Masár** sa zaujímal o metodiku spracovania ekonomických ukazovateľov : prijmy-výnosy, výdavky- náklady.

**J.Rezník**- vysvetlil situáciu na mediálnom trhu, poznamenal , že český servis momentálne z obchodného hľadiska stagnuje, ale je perspektívnejší ako nemecký. TASR zo zákona vyplýva mať sevis v 2 cudzích jazykoch. Úsek obchodu a marketingu sa usiluje o získanie nových klientov pre všetky produkty TASR.

 Po zodpovedaní otázok J.Rezníkom predseda správnej rady navrhol uznesenie a dal o ňom hlasovať.

**UZNESENIE č.5/2013:**

Správna rada TASR schválila predložený materiál - Správu o činnosti TASR za II.polrok 2012 a poveruje generálneho riaditeľa, aby materiál predložil na rokovanie parlamentného výboru v súlade so zákonom.

Za:5 Proti: 0 Zdržal sa: 0

**3. Návrh na odpis pohľadávok**

Predseda správnej rady odovzdal slovo J. Rezníkovi, ktorý na úvod poznamenal, že pohľadávky, ktoré navrhuje odpísať sú nevymožiteľné a pri ich vysporadúvaní prebehol celý zákonom stanovený proces vymáhania. Podklady k rozhodovaniu o odpísaní pohľadávok pripravili: advokátska kancelária Agner& Partners v spolupráci s úsekom ekonomiky TASR a auditorskou firmou Proctum Consult, s.r.o.. Členov rady informoval, že podľa § 13 ods. 1 písm. k) zákona č. 176/2004 Z.z. sa súhlas správnej rady vyžaduje len na odpísanie pohľadávky vyššej ako 6000 €.

Členovia správnej rady prerokovali jednotlivo zoznam desiatich dlžníkov a ku každému prijali uznesenie.

1. ELA PUBLISHING, s. r. o.

Deň výmazu spoločnosti z obchodného registra: 08.09.2010 (bez právneho nástupcu)

Dôvod výmazu: Uznesenie Okresného súdu Bratislava I v Bratislave zo dňa 03.08.2010, právoplatné dňom 28.08.2010, č. k.: 4K/28/2006, ktorým súd konkurz na majetok úpadcu ELA PUBLISHING, s. r. o., so sídlom Mickiewiczova 1, 811 07 Bratislava, IČO: 35 875 119 zrušuje pre nedostatok majetku. Na základe tohto uznesenia sa obchodná spoločnosť ELA PUBLISHING, s. r. o., so sídlom Mickiewiczova 1, 811 07 Bratislava, IČO: 35 875 119, zapísaná v obchodnom registri v odd. Sro, vl. č. 30610/B sa vymazuje z obchodného registra v celom rozsahu.

**UZNESENIE č.6/2013:**

Správna rada TASR schválila odpis pohľadávky TASR voči ELA PUBLISHING, s. r. o. vo výške *16 873,57 €.*

Za:5 Proti: 0 Zdržal sa: 0

1. NO PUBLISHING HOUSE a.s.

Deň výmazu spoločnosti z obchodného registra: 24.02.2004 (bez právneho nástupcu)

Dôvod výmazu: Ukončenie likvidácie spoločnosti, schválenie konečnej správy likvidátora VZ zo dňa 03.05.2002. Zápisnica zo záverečného valného zhromaždenia konaného dňa 6.5.2002, na ktorom bola schválená konečná správa likvidátora o priebehu likvidácie k 6.5.2002, záverečná účtovná závierka k 6.5.2002, návrh na vyplatenie likvidačného zostatku, zrušenie emisie zaknihovaných cenných papierov, fyzická likvidácia emisie listinných akcii vydaných na meno. Výmaz: No Publishing house,a.s. premenovaný na spoločnosť NO TRADE SLOVAKIA a.s. v likvidácii, Kopčianska 92, 852 03 Bratislava, IČO : 35764945 zapísaná v oddieli s.a. vo vložke 2100/B sa vymazuje z obchodného registra dňom 24.2.2004.

**UZNESENIE č.7/2013:**

Správna rada TASR schválila odpis pohľadávky TASR voči NO PUBLISHING HOUSE , a. s. vo výške 52 895,48 *€.*

Za:5 Proti: 0 Zdržal sa: 0

1. FORNET, spol. s r.o.

Voči dlžníkovi sa vedie exekúcia. Podľa oznámenia exekútora z 22.10.2012 je pohľadávka nevymožiteľná. TASR má rozhodnutie exekútora.

**UZNESENIE č.8/2013:**

Správna rada TASR zobrala na vedomie odpis pohľadávky TASR voči FORNET, spol. s r.o. vo výške 2 691,77  *€.*

Za:5 Proti: 0 Zdržal sa: 0

 4. G.S.M. spol. s r.o.

Voči dlžníkovi sa vedie exekúcia. Podľa oznámenia exekútora z 22.10.2012 je pohľadávka nevymožiteľná. TASR má rozhodnutie exekútora.

**UZNESENIE č.9/2013:**

Správna rada TASR schválila odpis pohľadávky TASR voči G.S.M. spol. s r.o. vo výške

*10 298,37 €.*

Za:5 Proti: 0 Zdržal sa: 0

5. RÁDIOMÉDIA s.r.o.

Deň výmazu spoločnosti z obchodného registra: 22.03.2011 (bez právneho nástupcu)

Dôvod výmazu: Spoločnosť bola vymazaná na základe uznesenia Okresného súdu Košice I č.k. 33Cbr/37/2009-24 zo dňa 28.1.2011 (rozhodnutie súdu o zrušení obchodnej spoločnosti bez likvidácie podľa § 68 ods. 3 písm. c) Obchodného zákonníka z dôvodov podľa § 68 ods. 6 Obchodného zákonníka).

**UZNESENIE č.10/2013:**

Správna rada TASR zobrala na vedomie odpis pohľadávky TASR voči RÁDIOMÉDIA s.r.o. vo výške 2 352,79  *€.*

Za:5 Proti: 0 Zdržal sa: 0

6. TUTOVKA, s.r.o.

Deň výmazu spoločnosti z obchodného registra: 13.10.2012 (bez právneho nástupcu)

Dôvod výmazu: Spoločnosť sa vymazáva na základe uznesenia Okresného súdu Košice I 32K/19/2011-117 zo dňa 20.2.2012 (rozhodnutie súdu o zrušení konkurzu pre nedostatok majetku podľa § 68 ods. 3 písm. d) Obchodného zákonníka).

**UZNESENIE č.11/2013:**

Správna rada TASR zobrala na vedomie odpis pohľadávky TASR voči TUTOVKA s.r.o. vo výške 262,94  *€.*

Za:5 Proti: 0 Zdržal sa: 0

1. NOFRA a.s. v likvidácii

Deň výmazu spoločnosti z obchodného registra: 18.05.2011 (bez právneho nástupcu)

Dôvod výmazu: Uznesenie Okresného súdu Bratislava I zo dňa 2.3.2011 č. k. 33Exrel 146/2010, ktoré nadobudlo právoplatnosť dňa 28.3.2011, ktorým súd rozhodol o výmaze obchodnej spoločnosti NOFRA a. s. v konkurze, Nám. SNP 14, 811 06 Bratislava, IČO: 31 332 366, ku dňu výmazu z obchodného registra.

**UZNESENIE č.12/2013:**

Správna rada TASR schválila odpis pohľadávky TASR voči NOFRA a.s.vo výške 60 993,*76 €.*

Za:5 Proti: 0 Zdržal sa: 0

1. Elektrosvit Nové Zámky a.s.

Dôvod upustenia od vymáhania pohľadávky: Uznesením KS v Bratislave č.k. 3K 238/1998-2017 z 18.01.2012 bol zrušený konkurz na úpadcu po splnení rozvrhového uznesenia. Pohľadávka TASR nebola uspokojená z výťažku zo speňaženia majetku úpadcu.

**UZNESENIE č.13/2013:**

Správna rada TASR zobrala na vedomie odpis pohľadávky TASR voči Elektrosvit Nové Zámky a.s. vo výške 213,10 €. a odporúča generálnemu riaditeľovi preveriť dôvod, prečo nebola uspokojená požiadavka TASR a k odpísaniu pristúpiť až po splnení zákonom stanovených kritérií.

Za:5 Proti: 0 Zdržal sa: 0

1. LIBERO, spol. s r.o.

Deň výmazu spoločnosti z obchodného registra: 01.11.2005 (bez právneho nástupcu)

Dôvod výmazu: ex offo výmaz

**UZNESENIE č.14/2013:**

Správna rada TASR zobrala na vedomie odpis pohľadávky TASR voči LIBERO, spol.s r.o. vo výške 2 462,48  *€.*

Za:5 Proti: 0 Zdržal sa: 0

1. SOYAMEDIA.COM, s.r.o.

Deň výmazu spoločnosti z obchodného registra: 14.10.2009 (bez právneho nástupcu)

Dôvod výmazu: Uznesenie Okresného súdu Bratislava I v Bratislave zo dňa 16.09.2009, právoplatné dňom 05.10.2009, č. k.: 32CbR/201/2009, ktorým súd zrušuje obchodnú spoločnosť SOYAMEDIA.COM, s. r. o., so sídlom Murgašova 8, 811 04 Bratislava, IČO: 43 821 901 bez likvidácie. Na základe tohto uznesenia sa obchodná spoločnosť SOYAMEDlA.COM, s. r. o., so sídlom Murgašova 8, 811 04 Bratislava, IČO: 43 821 901, zapísaná v odd. Sro, vl. č. 48977/B vymazuje z obchodného registra v celom rozsahu.

**UZNESENIE č.15/2013:**

Správna rada TASR zobrala na vedomie odpis pohľadávky TASR voči SOYAMEDIA.COM, s.r.o. vo výške 858,07  *€.*

Za:5 Proti: 0 Zdržal sa: 0

Uznesenie bolo prijaté.

.

4. Rôzne

Členovia Správnej rady sa dohodli na termíne ďalšieho zasadnutia - 14.marca 2013 (štvrtok) o 15,00 h.

Bratislava 21. 2. 2013

Zapísal:

Vladimír Masár v. r.

Predseda správnej rady TASR